
Sa Ngalan ng Allah, ang Mapagpala, ang Mahabagin 

Ang aklat na ito ay naisulat bunga ng pakikinig ng inyong 
lingkod sa isinagawang panayam ng kapatid Khalid Yashin sa 
Jeddah at ito'y naging inspirasyon sa akin upang isalin sa 
wikang Tagalog para higit na maunawaan ang 
napakagandang paksa na ito ng aking mga kababayang 
Pilipino Muslim man at hindi Muslim. 

Ano nga ba ang dahilan ng ating pagkakalikha sa mundong 
ito at ano ang alam natin tungkol sa Islam? 

Labis din ang aking pasasalamat sa lahat ng mga kapatid sa 
Islam na tumulong sa pagsasa-ayos ng nilalaman ng 
lathalaing ito. Nawa'y sumakanila ang pagpapala at 
kapayapaan ng Allah. 

Mohammad M. Demonteverde 
Imam University 
Riyadh, KSA 


Nagpapasalamat ako sa Allah at binigyan Niya ako ng 
pagkakataon upang ibahagi sa inyo ang paksang ito. Nais ko 
rin ipaalam sa inyo na hindi ito isang pangangaral bagkus 
isang pagpapayo para sa lahat pati na rin sa aking sarili. 

Bagaman ang paksang ito ay medyo masalimuot, natitiyak 
kong kaya ninyong maunawaan ito sapagka't lahat tayo'y 
may kakayahang magsuri ng mga bagay-bagay. 

Ano nga ba ang kabuluhan ng buhay? Sa dahilang ang 
buhay dito sa mundo ay napapaligiran ng mga pagsubok at 
kadalasa'y pagkabilanggo sa mga kulturang naipamana sa 
atin ng ating mga ninuno, sadyang mahirap sa tao ang 
magkaroon ng pagkakataong mag-isip kung ano ang dahilan 
ng kanyang pagkakalikha o ang dahilan ng maikling 
pananatili niya dito sa daigdig. 

Nakalulungkot isipin na kapag tinanong mo ang isang tao 
kung ano ang dahilan ng kanyang pagkakalalang... Isang 
napakahalagang katanungan, hindi niya sasabihin ang 
pansariling kasagutan bagkus binabanggit niya kung ano ang 
sinabi o inaakala ng iba o di kaya'y kung ano ang itinuro ng 
magulang, guro, pastor, pari o kaya'y ang haka-haka ng 
mga kaibigan. 

Sa kabilang banda, kung tatanungin ang isang tao kung 
bakit siya kumakain, madali niyang tutuguning isang 
panustos ito sa pangangailangan ng katawan upang 
mabuhay. Gayundin, kapag tinanong ang isang tao kung 
bakit siya nagtratrabaho, kanyang isasagot nang walang 
pag-aatubili na isang pagsuporta ito sa pangangailangang 
pinansiyal ng sarili at pamilya. Marami pang mga 
katanungan ang maaaring itanong tungkol sa buhay dito sa 
mundo at kayang sagutin ito ng sinuman ayon sa pansariling 
pag-iisip nang halos magkakatulad ang kasagutan maging 
saan mang lalawigan o tribo siya kabilang. 

Datapwa't ang katanungang 'Bakit tayo nilikha?' ang pag- 
uusapan, napakaraming magkakaibang kasagutan ang 
maririnig. Bagaman nalilito at hindi alam ang kasagutan, 
pilit pa ring nagbibigay ang tao ng iba't ibang kuro-kuro sa 
halip na tuwirang magsabi na hindi niya ito alam. 

Ang dahilan ba ng ating pagkakalikha ay upang 
magtatrabaho, kumain at matulog? Ang tao ba'y katulad ng 
hayop na maghahanap ng makakain, lalamon at matutulog? 
Tayo ba'y nabubuhay upang ibsan lamang ang 
pangangailangan ng katawan, magpakaligaya at 
magpakasasa sa mga materyal na bagay? Ito ba ang layunin 
ng ating pananatili? Ano ba ang banal na dahilan ng 
pagkakalalang ng tao, ang kahanga-hangang kalawakan at 
ang lahat ng may buhay na nakapaligid sa atin? Hindi ba 
dapat bigyan natin nang mataos na pag-iisip ang tungkol 
dito? 

May mga taong nagbibigay katuwiran na wala raw katibayan 
na ang tao ay nilikha ng isang Banal na Manlilikha. Mayroon 
ding umabot na sa pagsasabing wala raw katibayan na may 
Diyos. Nagbibigay sila ng kuro-kuro na ang lahat ay 
sumulpot na lamang. Ang iba'y nagsasabing nabuo lamang 
ang mundong ito dahil sa isang malaking pagsabog sa 
kalawakan o ang sinasabing "Big Bang" sa Ingles. 

Sino pa ba ang makapagbibigay liwanag sa usaping ito kundi 
ang Isang Makapangyarihan na Lumikha sa lahat ng nakikita 
at di-nakikita? Siya na rin ang higit na makapagsasabi sa 
Kanyang dahilan kung bakit Niya tayo nilikha. Ang 

katibayan tungkol dito ay matatagpuan sa Kanyang huling 
kapahayagan, ang Qur'an, na Kanyang ibinaba sa Kanyang 
huling Sugo na si Propeta Muhammad (saws) 1 

Matutunghayan sa Banal na Qur'an: 




At sa Allah ang pagmamay-ari sa lahat ng mga kalangitan at 
ng kalupaan. At ang Allah ang may kapangyarihan sa lahat 
ng bagay 2 * * 5 [Surah Al-'Imran - 3:189] 

Katotohanan! Sa pagkakalikha ng mga kalangitan at ng 
kalupaan, at sa paghahalinhinan ng gabi at araw, tunay na 
mga palatandaan sa mga (taong) may pang-unawa. [Surah 
Al-'Imran - 3:190] 


1 'Salla Allahu Alaihi wa Sallaam' - isang pangungusap sa wikang Arabik na 
nangangahulugan ng Nawa'y itampok ng Allah ang pagbanggit sa kanya at 
iligtas siya sa anumang paninira. Laging binabanggit ito ng mga Muslim 
kapag sinasabi o nadidinig ang pangalan ng Propeta. 

2 Siya ang nagmamay-ari ng lahat, kayang gawin ang lahat ng bagay at 

walang makatatakas sa Kanyang lakas. Magkagayo’y matakot sa Kanya, 

huwag Siyang suwayin at mag-ingat sa Kanyang galit. Siya ang 
Pinakadakila, walang higit na dakila sa Kanya. Siya’y may Kakayahan, at 
walang may higit na kakayahan sa Kanya. 

(Sila ay) yaong mga nakaalaala sa Allah (sa anumang 
katayuan maging) nakatayo, nakaupo at (kahit pa mandin) 
nakahiga nang patagilid, at nagmumuni-muni sa 
pagkakalikha sa mga kalangitan at sa kalupaan, (at 
nagsasabi): " O aming Rabb! Hindi Mo nilikha ito nang 
walang saysay. Kaluwalhatian sa Iyo (O Allah)! Iligtas Mo 
kami (O Allah) sa kaparusahan ng Apoy (Impiyerno). [Surah 
Al-'Imran - 3:191] 

Sa mga talatang nabanggit, higit na itinuon ng Allah ang 
ating pansin sa pagkakalikha ng mga kalangitan at kalupaan 
at ang paghahalinhinan ng gabi at araw kaysa sa 
pagkakalikha Niya sa atin kasama na riyan ang iba't ibang 
bahagi ng ating katawan. Kung titingnan natin ang 
kahanga-hangang pagkakaayos ng mga planeta, buntala at 
mga bituin, masasabi ba nating nagkataon lamang ito o 
kaya'y biglang lumitaw na lamang ang mga ito? Sa kabilang 
banda, kapag nakakita tayo ng mahahabang tulay, 
nagtatayugang mga gusali o naggagandahang mga 
sasakyan, kaagad nating hahangaan yaong tao o 
kompanyang gumawa nito. Kapag nakakita tayo ng 
napakalaking barko, eroplano o kaya'y 'roeket ship', daglian 
nating hahangaan ang may gawa ng mga ito. Gayundin, 
kapag nakakita ang tao ng mga plantang nuklar, mga 
istasyon sa himpapawid o mga malalaking paliparan, ganap 
siyang hahanga sa makabagong pamamaraan pang- 
inheryero ng mga gumawa nito. Gayunpaman, ang mga 

nabanggit ay gawa lamang ng karaniwang taong katulad 
natin! 

Hindi ba dapat higit nating hangaan yaong Lumikha sa atin? 
Pagtuunan natin ng pansin ang katawan ng tao. Sadyang 
higit na masalimuot ito kung ihahambing sa mga naturang 
kabihasnang ginagawa ng tao. Isipin na lamang ang ating 
utak kung papaano ito nagtipon ng mga impormasyon, 
magsuri, magbukod-bukod at ang kakayahan nitong ibalik 
mula sa memorya ang anumang impormasyon sa isang iglap 
lamang. Sa pamamagitan ng utak na ito'y nabuo ang mga 
kahanga-hangang tulay, gusali, eroplano, paliparan, atbp. 
Ito ay isang bahagi lamang ng tao! 

Bigyan natin ng pansin ang puso. Patuloy itong tumitibok, 
nagpapadaloy ng tamang sukat ng dugo sa mga ugat ng 
buong katawan na ang pagpapaagos nito'y maaring umabot 
ng animnapung taon o higit pa. Hindi ba higit na kamangha- 
mangha ito? Isipin natin ang bato (kidney) ng tao, isang 
bahagi ng katawan na nagsisilbing tagalinis ng katawan 
mula sa mga nakalalasong kemikal na kusang gumagawa ng 
daan-daang pagsusuri ng kemikal upang patuloy na pigilin 
ang nakalalasong mga kemikal ayon sa antas na kaya ng 
katawan. Hindi ba higit na kahanga-hanga ito? Tungkol 
naman sa ating mata, ang kamera ng katawan na patuloy at 
kusang iniaakma ang paningin, nagsusuri, nag-aayos ng 
kulay, liwanag at layo. Sino ang nagpatnugot at 
nagpanukala nito? Sino ang nagpapanatili at namamahala 
nito? Tayo ba? Hindi! 

Pansinin natin ang ating mundo, ito ay isa lamang sa mga 
planetang umiikot sa nakikita nating araw (solar system). At 
ang ating "solar system" ay isa lamang sa "Milky Way" at 
ang huli'y isa lamang sa milyong matatagpuan sa buong 
santinakpan. Isipin na lamang ang mga ito'y nasa ayos, 
hindi nagbabanggaan at patuloy na umiikot sa nakatakdang 
landas ng pag-inog. Sino and nagpapagalaw sa mga ito? 
Kaya ba ng tao ito? Hindi! 

Tingnan ang mga karagatan, isda, kulisap, ibon, halaman, 
baktirya at ang mga elementong kemikal na hindi pa 
natutuklasan, ni makita maging sa pinakabagong kagamitan. 
Gayunman, ang bawa't isa'y may panuntunang sinusundan. 
Ang kanila bang kaayusan, pagkakatugma, pagkaiba-iba, 
disenyo, pananatili, paggalaw at walang hanggang 
kabilangan ay nagkataon lamang? Nagkataon bang lumitaw 
lamang sila at nagpanatili na rin ng kanilang sarili? Ang tao 
ba ang may kagagawan nito? Hindi kailan man! Sadyang 
di-makatwiran, isang kabaliwan at tunay na labas sa 
kanyang kakayahan. Tanging ang Iisang Diyos na 
makapangyarihan ang Siyang lumikha ng lahat na ito at 
Siyang may kakayahang magpanatili sa kanila. Siya lamang 
ang karapat-dapat pag-ukulan ng pagpupuri at pasasalamat. 

Kung sakaling may magbigay sa tao ng tig-iisang libong piso 
nang walang anumang kapalit, ang pinakagaang masasabi 
nila ay 'Salamat'. Hindi ba may kahigtan kaysa dito ang 
nagbigay ng ating utak, mata, bato (kidney), hangin at iba 
pang kailangan natin upang mabuhay? Hindi ba karapat- 
dapat Siyang sambahin at pasalamatan? Ang sabi ng 

Dakilang Allah sa Kanyang huling kapahayagan, ang Qur'an 
matutunghayan sa kabanata 51 (Adh-Dhariyat) talata 56: 






At hindi Ko niiikha ang jinn at tao malibang sambahin 
lamang nila Ako. 

Malinaw na sinabi ng Allah na ang dahilan ng pagkakalikha 
Niya sa atin ay ang sumamba lamang sa Kanya --- ang 
pagkilala, pagsunod at pagsuko sa Kanyang kalooban. Ito 
ang pinakabuod na pagtuturo ng Islam, ang tanging 
pananampalatayang itinuro ng mga Propeta at Sugo na 
Kanyang ipinadala dito sa mundo. 

Ano ang nalalaman natin tungkol sa Islam? Ang tanong ay 
kung ano ang batid natin sa Islam hindi yaong naririnig o 
nababalitaan hinggil dito. Hindi yaong nakikita nating 
ginagawa ng mga nagpapabayang Muslim! Ang Islam at 
Muslim ay magkaiba. Isang ganap na panuntunan ng buhay 
ang Islam. Kaya't sinumang Muslim ang hindi sumusunod sa 
panuntunang ito, masasabi nating siya'y hindi mabuting 
Muslim. Hindi maaaring husgahan ang Islam sa gawain lisya 
ng ilang Muslim. Sa kabilang banda'y dapat husgahan ang 
Muslim ayon sa panuntunang ipinatutupad ng Islam. Ang 
kanyang pagsunod ay makabubuti sa kanya, sa pamilya, sa 
lipunan, at sa kabuuang bansa. Samantalang ang kanyang 
pagsuway ay makasasama sa kanyang sarili, na makaka- 

apekto sa kanyang pamilya, sa lipunan, at sa kabuuang 
bansa. 

Ang ating bang nalalaman sa Islam ay batay lamang sa mga 
maling impormasyon sa radyo, telebisyon at mga 
pahayagan? Bagaman bawa't isa sa limang tao dito sa 
mundo ay Muslim, na nangangahulugan ng 1/5 ng limang 
bilyong populasyon ngayon sa mundo, sadyang kaunti pa rin 
sa tao ang may tamang impormasyon sa Islam at Muslim. 
Samantala, ang mga Intsik na umaabot na rin sa isang 
bilyon, alam natin ang mga impormasyon tungkol sa kanila, 
maging pang-heograpiya, panlipunan, pampolitikal, o 
kanilang kasaysayan. Papaano nangyaring nananatiling 
mangmang ang maraming tao sa buong daigdig sa tamang 
impormasyon sa Islam? Alam ba ninyo na ang mga Muslim 
ay natuturingang magkakapatid maging saan man sila sulok 
ng daigdig nagmumula? Bagaman magkakaiba ang kultura, 
wika at anyo, pinagbubuklod pa rin sila ng Islam bilang 
magkakapatid. Ano ba ang mayroon ang Islam at kaya 
nitong paglapitin at pagbuklurin maging ang magkaaway sa 
oras ng pagyakap nila sa Islam? Ano ang tunay na 
katangian ng panuntunan ng buhay na ito na kadalasa'y di- 
maunawaan at pilit na sinisiraan ng mga bansang kanluran? 
Ano ang dahilan ng patuloy na pagdami ng yumayakap sa 
Islam na ngayo'y umaabot na ang kabuuang bilang sa isang 
bilyong populasyon sa buong mundo? 

Sa pagbibigay ng ilang impormasyon hinggil sa Islam, 
nararapat lamang magkaroon ng bukas na kaisipan at puso 
upang bigyan ng pagkakataon ang sariling umunawa at 
tanggapin ang katotohanan. Katulad ng isang baso, hindi 
malalaman ito kung nakataob. Kaya't iwaksi muna ang mga 

lisyang impormasyon, bagkus ituon ang kaisipan sa ilalahad 
na katotohanan. 

Ang kahulugan ng katagang Islam ay pagsunod, pagsuko at 
pagpapasakop sa Dakilang Lumikha, sa isang 
Makapangyarihang Diyos na ang tawag sa Kanya ay Allah. 
Siya ang lumikha sa unang taong si Adan. Siya rin ang 
nagpadala ng mga Sugo at Propeta sa mundo upang 
makilala Siya at malaman ng tao kung papaano Siya 
sambahin. Ang ilan sa mga Sugo at Propeta na Kanyang 
isinugo ay sina Noah, Abraham, Ismail, Isaae, David, 
Solomon, Moses, Juan Bautista, Hesus at ang panghuli ay si 
Muhammad (saw). Magkakatulad ang kanilang mensahe: 
sundin ang pinag-uutos ng Allah, sambahin lamang Siya, 
gumawa ng mabuti, nang sa gayo'y makamtan ang Paraiso 
na Kanyang ipinangako. Ito ang dahilan ng pagkakalikha sa 
tao, ang pagsamba sa Allah lamang at paggawa ng mabuti. 
Sinumang sumusunod, sumusuko at nagpapasakop sa 
kalooban ng Allah ay tinatawag na Muslim. Masasabi nating 
ang lahat ng Sugo at Propeta ay mga Muslim sapagka't sila'y 
sumunod, sumuko at nagpasakop sa kalooban ng Allah. Ni 
isa man sa kanila ay hindi nag-angkin na siya ay diyos o 
may pagka-diyos. Kahit basahin ang bawa't pahina ng 
Bibliya at Torah, walang mababasang may pagka-diyos ang 
sinuman sa kanila. Bagkus, silang lahat ay nagturo sa tao 
na kilalanin at sambahin lamang ang Diyos na Tagapaglikha 
--- ang Allah. 

Kaya't halina't sumunod, sumuko at magpasakop sa 
kalooban ng Allah upang makamtan ang gantimpalang 
ipinangako Niya --- ang Paraiso. Pag-aralan ang Islam, ang 
pagsunod, pagsuko at pagpapasakop sa Allah, sapagka't ito 

lamang ang pananampalatayang Kanyang itinangi at 
tatanggapin. 

Sa araw na ito, Aking ginawang lubos ang Deen (panuntunan 
ng buhay) para sa inyo, ginawang ganap ang pagpapala Ko, 
at pinili ang Islam bilang inyong pananampalataya. [Surah 
Al-Maidah, 5:3] 

At sinumang maghangad ng anumang pananampalataya 
maliban sa Islam, hindi ito tatanggapin sa Kanya 
magpakailanman, at sa Huling Araw kabilang siya sa mga 
talunan. 3 [Surah Al-Imran, 3:85] 


Alhamdulillaah rabbil-. alamin... 


3 Binibigyang babala ng Allah yaong pumipili ng ibang relihiyon kaysa sa 
pananampalatayang Kanyang ipinadala na may mga Aklat at Sugo, walang 
iba kundi ang pagsamba sa Allah lamang ng walang katambal. Na kung 
kanino sumusuko ang lahat ng nilikha sa mga kalangitan at sa kalupaan, 
kusa man o hindi [Qur'an, 13:15]. Samakatuwid, ang matapat na 
nananampalataya ay sumusuko sa Allah ng buong puso at pisika l. 
samantalang ang mga di-nananampalataya ay sumusuko sa Allah sa pisikal 
(katawan) lamang nang hindi kinukusa sa dahilang sila ay napapailalim sa 
kapangyarihan ng Allah, di-mapaglalabanang pamamahala at 
makapangyarihang paghahari na hindi maaaring iwasan o labanan. 

